ທ່ານ ພອມ​ພຽວ ກ່າວ​ຫາ ອີ​ຣ່ານ ກ່ຽວ​ກັບ ການ​ໃຊ້​ຄວາມ​ຮຸນ​ແຮງ, ການກວດ​ກາ ເພື່ອ​ຍັບ​ຢັ້ງ ການ​ໄວ້​ອາ​ໄລ
ສະ​ຫະ​ລັດ ໄດ້​ກ່າວ​ໃນ​ຕົ້ນ​ເດືອນນີ້​ວ່າ ບັນ​ດາ​ເຈົ້າ​ໜ້າ​ທີ່ ອີ​ຣ່ານ ອາດ​ໄດ້​ສັງ​ຫານຫຼາຍກວ່າ 1,000 ຄົນໃນ​ການ​ປາບ​ປາມ​ດັ່ງ​ກ່າວ​ໃນ​ກາງ​ເດືອນ​ພະ​ຈິກ​ແລ້ວນີ້.
ລັດຖະມົນຕີການຕ່າງປະເທດ ສະຫະລັດ ທ່ານ ໄມຄ໌ ພອມພຽວ ໄດ້ກ່າວໂຈມຕີ ອີຣ່ານ ສຳລັບການໃຊ້ “ຄວາມຮຸນແຮງ” ແລະ ການກໍ່ກວນສັນຍານອິນເຕີແນັດ ເພື່ອປ້ອງກັນການລະນຶກເຖິງຜູ້ທີ່ຖືກຂ້າຕາຍ ໃນລະຫວ່າງການປາບປາມຜູ້ປະທ້ວງ ຕໍ່ຕ້ານການຈັດຕັ້ງເມື່ອເດືອນພະຈິກທີ່ຜ່ານມາ ເຊິ່ງຖືກກະຕຸ້ນໂດຍການຂຶ້ນລາຄານ້ຳແມັນແອັດຊັງຢ່າງຫຼວງຫຼາຍ ທ່ານ ພອມພຽວ ໄດ້ຂຽນຂໍ້ຄວາມໃນທວິດເຕີ, ທີ່ກ່າວຫາໂດຍກົງຕໍ່ຜູ້ນຳສູງສຸດ ອີຣ່ານ ທ່ານ ອາຢາໂທລລາ ອາລີ ຄາເມນີ, ຜູ້ທີ່ຮັບຜິດຊອບໃນການທຳການຕັດສິນໃຈ ກ່ຽວກັບ ສາສະໜາ ແລະ ບັນຫາການເມືອງຕ່າງໆໃນ ສາທາລະນະລັດ ອິສລາມ ນັ້ນວ່າ “ປະຊາຊົນ ອີຣ່ານ ມີສິດທີ່ຈະໄວ້ທຸກໃຫ້ຜູ້ເຄາະຮ້າຍ 1,500 ຄົນທີ່ຖືກຂ້າຕາຍໂດຍ ທ່ານ ຄາເມນີ ໃນລະຫວ່າງການປະທ້ວງ ອີຣ່ານ ” ອີງຕາມອົງການຂ່າວເຄິ່ງທາງການ ອິລນາ (Ilna) ນັ້ນ, ສັນຍານອິນເຕແນັດ ໄດ້ຖືກຕັດຢ່າງບໍ່ມີຂໍ້ສົງໄສ ໃນຫຼາຍແຂວງຂອງ ອີຣ່ານ ກ່ອນການໄວ້ອາໄລທີ່ຖືກວາງແຜນຈັດຂຶ້ນໃນວັນພະຫັດຈະມາເຖິງນີ້ ຫຼາຍຄົນມີລາຍງານວ່າຖືກຈັບຢູ່ສຸສານໄວ້ອາໄລແຫ່ງນຶ່ງ ໃນເມືອງ ຄາຣາຈ໌ (karaj) ເພືຶ່ອລະນຶກເຖິງວັນທີ 40 ຫຼັງຈາກການຕາຍຂອງຜູ້ປະທ້ວງທີ່ຖືກຂ້າ ທ່ານ ພອມພຽວ ໄດ້ຂຽນໃນທວິດເຕີເມື່ອວັນສຸກແລ້ວນີ້ວ່າ “ລະບອບການປົກຄອງນັ້ນຢ້ານປະຊາຊົນຂອງເຂົາເຈົ້າເອງ ແລະ ອີກຄັ້ງນຶ່ງໄດ້ໃຊ້ຄວາມຮຸນແຮງ ແລະ ປິດສັນຍານອິນເຕີແນັດ ” ສະຫະລັດ ໄດ້ກ່າວໃນຕົ້ນເດືອນນີ້ວ່າ ບັນດາເຈົ້າໜ້າທີ່ ອີຣ່ານ ອາດໄດ້ສັງຫານຫຼາຍກວ່າ 1,000 ຄົນໃນການປາບປາມດັ່ງກ່າວໃນກາງເດືອນພະຈິກແລ້ວນີ້ ອົງການຂ່າວ ຣອຍເຕີ ໄດ້ອ້າງຄ້ຳເວົ້າຂອງເຈົ້າໜ້າທີ່ລັດຖະບານທີ່ບໍ່ປະສົງອອກຊື່ວ່າ ປະຊາຊົນປະມານ 1,500 ຄົນໄດ້ເສຍຊີວິດໃນລະຫວ່າງການປະທ້ວງນັ້ນ, ແນວໃດກໍຕາມຕົວເລກດັ່ງກ່າວແມ່ນບໍ່ສາມາດຢືນຢັນໄດ້ ອົງການນິລະໂທດກຳສາກົນໄດ້ກ່າວວ່າ “ຢ່າງໜ້ອຍ 304 ຄົນໄດ້ເສຍຊີວິດ ແລະ ຫຼາຍພັນຄົນບາດເຈັບໃນຄວາມວຸ້ນວາຍນັ້ນ ລັດຖະບານ ເຕກະຣ່ານ ໄດ້ປະຕິເສດຕົວເລກຕ່າງໆຂອງກຸ່ມສິດທິມະນຸດ ແລະ ກຸ່ມອື່ນໆ ໃນຂະນະທີ່ບໍ່ສາມາດທີ່ຈະເປີດເຜີຍຕົວເລກສູງສຸດຢ່າງເປັນທາງການນັ້ນ